Koordinatės: 56°00′55″ š. pl. 23°25′0″ r. ilg.﻿ / ﻿56.01528°š. pl. 23.41667°r. ilg.﻿ / 56.01528; 23.41667

Kryžių kalnas naktį
Kryžių kalno koplyčia naktį
Jonas Paulius II, Kryžių kalnas 1993 m.
Kryžių kalnas žiemą
Kryžių kalnas

**Jurgaičių (Domantų) piliakalnis**, dažniau vadinamas **Kryžių kalnu** – katalikų piligrimystės vieta Lietuvoje, Meškuičių seniūnijoje (Šiaulių rajonas), šalia Šiaulių-Rygos plento ir geležinkelio, 12 km į šiaurę nuo Šiaulių ir 6 km į pietvakarius nuo Meškuičių, Kulpės kairiajame krante. Katalikiškos piligrimystės vieta Šiaulių vyskupijoje.

Ant piliakalnio yra tūkstančiai kryžių, atvežtų ne tik iš įvairių Lietuvos vietų, bet ir iš užsienio (todėl ir vadinasi Kryžių kalnu). Suskaičiuota, kad Kryžių kalne yra apie 200 tūkst. kryžių: 53 įrašyti į Kultūros vertybių registrą (2013 m.). Krikščionių pasaulyje šį kalną dar labiau išgarsino 1993 m. čia apsilankęs popiežius Jonas Paulius II.

Istorija
--------

Rašytiniuose šaltiniuose Kryžių kalnas pirmąkart minimas XIX a. viduryje (kryžiai aptinkami nuo 1850 m.), gali būti, kad kryžiai pradėti statyti po 1831 m. sukilimo. Domantų kaimo ribose kryžius imta statyti ant Jurgaičių piliakalnio po to, kai caro valdžia žiauriai susidorojo su 1831 m. ir 1863 m. sukilimo dalyviais. Apie 1900 m. šventa tapusi vieta ėmė traukti vis didesnes tikinčiųjų minias – žmonės kalne statydavo kryžius tikėdamiesi malonės. XX a. pradžioje Kryžių kalnas tapo sakraline vieta, jį gausiai lankė žmonės, vykdavo pamaldos, atlaidai.

Sovietų valdžiai kalnas ir čia esantys kryžiai liudijo apie lietuvių religingumą, o tai prieštaravo tuo metu skleistai sovietinei ideologijai, todėl 1961 m. prasidėjo Kryžių kalno naikinimas: jis buvo nušluotas su buldozeriais, mediniai kryžiai sudeginti, metaliniai – nuvežti į metalo laužą, akmeniniai ir betoniniai – užkasti. Prasidėjo „buldozerinio ateizmo" epocha, trukusi beveik 20 metų. Kalną saugojo kariuomenė ir KGB, buvo planuota teritoriją užtvindyti, Kryžių kalną paversti sunkiai prieinama vieta. Bet po kiekvieno griovimo (o jų būta keturių, 1964–1984 m.) Kryžių kalnas vis atgimdavo, nors betoniniai kryžiai buvo suklojami į kelius, mediniai – deginami, o metaliniai išvežami į laužą. Be to, 1963 m. minint 1863 m. sukilimo metines ant kalno pastatytas paminklinis akmuo.

### Atgimimo metai

1988 m. Kryžių kalno reikšmingumas išaugo. 2007 m. duomenimis, čia buvo apie 200 000 įvairių kryžių, taip pat Kryžių kalne yra koplytstulpių, šventųjų statulėlių bei paveikslų su ant jų sukabintais rožiniais. Kiekvienas kryžius turi savo istoriją ir savo intenciją. Piliakalnį puošia kryžių ažūras. Paskutinį liepos sekmadienį nuo 1997 m. vyksta atlaidai.

2006 m. gruodžio 28-29 d. naktį Kryžių kalnas degė maždaug 50 m² plote.

### Popiežiaus apsilankymas

Kryžių kalnas Katalikų Bažnyčios tikinčiųjų laikomas tikėjimo paminklu. 1993 m. rugsėjo 7 d. Kryžių kalne apsilankė popiežius Jonas Paulius II. Šiam tikslui kalno papėdėje buvo pastatyta koplyčia. „Lietuviškoje Golgotoje" šimtai tūkstančių žmonių iš Lietuvos ir kaimyninių šalių dalyvavo Šv. Mišiose. Popiežius laimino Lietuvą ir visą krikščioniškąją Europą (buvo tiesioginės televizijos transliacijos). Po metų į Kryžių kalną atkeliavo popiežiaus dovana Lietuvai – Krucifiksas. Jono Pauliaus II raginimu greta kalno pastatytas pranciškonų vienuolynas. 2006 m. rugsėjį pastatytas taip pat ir popiežiaus Benedikto XVI kryžius.

*Pagrindinis straipsnis – Kryžių kalno koplyčia*.
Kryžių kalno panoramaKryžių kalno panorama
### Piliakalnio aprašymas

Piliakalnis (Pilies Kalnas, Kryžių Kalnas) įrengtas atskiroje kalvoje Kulpės kairiajame krante. Aikštelė ovali, orientuota R-V kryptimi, 17 m ilgio, 25 m pločio. Jos R gale supiltas 12,5 m ilgio, 2,5 m aukščio, 14 m pločio pylimas, kurio išorinis 7 m aukščio šlaitas leidžiasi į papėdėje esantį 10 m pločio, 0,5 m gylio griovį, už kurio supiltas 19 m pločio, 2 m aukščio iš išorės pylimas. Aikštelės V gale supiltas 17 m ilgio, 3 m aukščio, 15 m pločio pylimas. Šlaitai statūs, 6-8 m aukščio.

Piliakalnis apardytas nuo XIX a. vidurio jame statant ir tarybiniu laikotarpiu 1961, 1975 m. griaunant kryžius, kurių čia dabar yra daugiau kaip 100 tūkst. Ant R pylimo stovėjo koplyčia. Visas piliakalnio paviršius užstatytas kryžiais, išilgai per jį eina takas.

Piliakalnis žinomas ir Domanto vardu.

R, V ir Š papėdėse, 3 ha plote yra papėdės gyvenvietė (tyrinėta 1990, 1991 ir 1993 m.). Joje aptiktas iki 1 m storio XIII–XIV a. kultūrinis sluoksnis su židiniais, sidabrine sege, geležiniais peiliais, kirstukais, strėlės antgaliu, stikliniu karoliu, akmeniniu galąstuvu, lygia ir žiesta keramika, gyvulių kaulais, molio tinku. 200 m į PR yra IX–XII a. senkapis.

1999 m. piliakalnio R šlaite B. Salatkienė ištyrė 30 m2 dydžio plotą, aptiko iki 10 cm storio kultūrinį sluoksnį be radinių.

Piliakalnyje stovėjo 1348 m. minima Kulių pilis.

Piliakalnis datuojamas I tūkst. – XIV a.

Pasiekiamas iš Šiaulių-Joniškio plento (A12) pasukus plentu į dešinę (ŠR) Meškuičių link ir pavažiavus 1,8 km (yra 100 m į dešinę (PR)).

Jurgaičių piliakalnis iš pietų pusėsJurgaičių piliakalnis iš pietų pusės

Nuotraukos
----------

* Jonas Paulius II, Kryžių kalnas 1993 m.Jonas Paulius II, Kryžių kalnas 1993 m.
* Jurgaičių piliakalnis iš šiaurės pusėsJurgaičių piliakalnis iš šiaurės pusės
* Jurgaičių piliakalnis iš vakarų pusėsJurgaičių piliakalnis iš vakarų pusės
* Jurgaičių piliakalnis iš rytų pusėsJurgaičių piliakalnis iš rytų pusės

|  |
| --- |
| Aplinkiniai piliakalniai |
|  | Žagarės piliakalnis 40 km  Žagarės II piliakalnis 40 km | Kalnelio piliakalnis 27 km | Peleniškių piliakalnis 31 km |  |
| Luponių piliakalnis 14 km |  | Šimonių piliakalnis 56 km |
| Sauginių piliakalnis 23 km | Žuvininkų piliakalnis 10 km | Raginėnų piliakalnis 37 km |

Susiję straipsniai
------------------

* Klaipėdos kryžių kalnas

Literatūra
----------

* Kryžių kalnas (sud. Vytautas Didžpetris). – Kaunas: Žiemgalos leidykla, 2004. – ISBN 9955-434-12-0
* Kryžių kalnas (fotoalbumas; sud. Antanas Varanka). – Vilnius: Anvara, 2009. – 79 p.: iliustr. – ISBN 978-9955-9437-7-8

Šaltiniai
---------

1. ↑  Kryžių kalnas // piligrimai.lt
2. ↑
3. ↑  „Kryžių kalnas. Svarbiausi faktai". kryziukalnas.lt. Nuoroda tikrinta 2021-12-07.
4. ↑   Archyvuota kopija 2014-12-10 iš Wayback Machine projekto.

Nuorodos
--------

|  |  |
| --- | --- |
|  | **Vikiteka: Kryžių kalnas** – vaizdinė ir garsinė medžiaga  |

Vikicitatos 

Wikiquote logoWikiquote logo
Puslapis Vikicitatose –
***Kryžių kalnas***

* Sąrašas:Švč. Mergelės Marijos apsireiškimų vietos Lietuvoje
* Kryžių kalnas
* Kryžių kalnas
* Kryžių kalnas
* Šiaulių rajono turizmo ir verslo informacijos centras
* Australijos televizijos sukurtas filmas apie Kryžių Kalną Archyvuota kopija 2011-10-23 iš Wayback Machine projekto.
* Kryžių kalno nuotraukos Archyvuota kopija 2006-04-24 iš Wayback Machine projekto.
* Lietuvos Krikščionėjimo Vingiai, Kryžių kalnas
* Kryžių kalnas, Kančių ir tikėjimo simbolis Archyvuota kopija 2006-08-18 iš Wayback Machine projekto.
* Kryžių kalno panoraminės nuotraukos
* Piliakalniai.lt